Eskom verhaal byna R40 miljoen in SowetoArgieffoto: GCIS Eskom het Dinsdag gesê hy het nagenoeg R40 miljoen verhaal nadat hy huishoudings en besighede in Soweto na voorafbetaal-elektrisiteitmeters oorgeskakel het. Eskom het 41 628 dubbelmeters (split meters) in Soweto geïnstalleer waarvan hy 24 746 na voorafbetaal-meters omgeskakel het. Die kragvoorsiener het in ŉ verklaring gesê die maatskappy het in die afgelope jaar “reeds ŉ verbetering van R39 miljoen in die invordering van fooie in Soweto getoon” ná die installering van die voorafbetaal-meters. Dié syfer is vir die finansiële jaar 2014-’15 tot 30 Junie, het die verklaring gelui. Eskom het 181 000 kliënte in Soweto, van wie 65% op die ou meterstelsel was en die oorblywende persentasie op die konvensionele voorafbetaal-meters en nie die nuwe dubbelmeters nie. Volgens Eskom het die omskakeling van die meters ook tot ŉ geleidelike verhoging in verkope gelei. Soweto skuld Eskom sowat R4 miljard in agterstallige betalings, terwyl die kragvoorsiener ongeveer R2 miljard per jaar weens onwettige elektrisiteitsaansluitings verloor. Eskom installeer tans voorafbetaal-meters in Sandton, Midrand, Soweto, Kagiso en ander gebiede in Gauteng in ŉ poging om inkomste in te vorder en sodoende Eskom se swaar skuldlas te verlig. Volgens Eskom hou dié meters talle voordele in soos besparing op meterlesings, minder foute met rekeninge omdat die publiek nou hul eie rekeninge hanteer, asook beter beheer oor kragverbruik.